 इक बारीं जोफड थां च घेसलू ना दा ब्राह्‌मण रौंह्‌दा हा।  मुंढै थमां गै, उस्सी जादू-टूनें ते जैतरें-मैंतरें दा बड़ा शौक हा।  जेलै जुआन होआ तां, ओदा ए शौक धंधै च बदली गेआ।  छड़ा अपने लाकै च गै नेईं, सगोंआं आंढी-गुआंढी लाकें च बी, लोक उस्सी मन्नन लगी पेदे हे।  जित्थें बी कोई, बाह्‌रला लाज करोआने दी लोड़ पौंदी, घेसलू दी पारत पेई जन्दी।  बल्लैं-बल्लैं, इक होर गभरू भित्थू नुहाड़ै मकाबलै आई खड़ोता।  घेसलू दै ओ, सक्का भरतिया हा।  घरै दी गल्ल ही।  लोक बी मंदेआ आखदे, जे उंदै च कदें घड़मत्त होईदा।  दौन्नें गी अपने कम्मै च, छैल म्हारत ही, ते दौन्नीं श भूत-प्रेतें गी नसाने दे, इक्कै जनेह् ढंग-तरीके हे।  खीर, सोची-बचारी, दौन्नीं ए निरणा कीता जे इस ग्रां च दौन्नीं दा कम्म नेईं चलना, की नेईं इक जना दूर कुतै दूऐ ग्रां जाई बस्सै। ’ बस भी केह् हा ?  घेसलू की जे उमरी बी बड्डा हा ते नातै बी, इस करी नुहाड़ै भरतिये, आपूं ग्रां छुड़ने दा फैसला करी लेआ।  ओ चलदा-चलदा सामनै-बंज पुज्जा, जित्थूं दा ओदा पैह्‌ला ग्रां साफ नजरी औंदा हा।  ओ ढगलू ढलियै ‘तरमैन’ थाह्‌र पुज्जा।  उसी जगह परसिंद आई।  उस अग्गैं-पिच्छैं नजर मारी।  दूर सामनै ‘सुलां’ ग्रां दी केरी लब्भै करदी ही।  उस सोचेआ ए लाका ठीक रौह्‌ग, की जे चाचे कच्छा बी ओह्‌ला, ते थाह्‌र बी खासा दरेखड़ा ऐ।  आपूं-पिच्चैं कदें बाह्‌न होने दा, सुआल गै नेईं इत्थैं।  इंयां साढ़ा धंधा बी ठीक चलग ते हिरख-प्रेम बी बधग।  उस धियाई लेआ, जे ए थाह्‌र जेकर थ्होई जा, तां सारें छा खरा ऐ।  उनैं दिनैं ‘सुलां’ राजे राज करदे हे ते रामनगरै दा सारा लाका निक्कियें-निक्कियें रियास्तें च बंडो दा हा।  हर दौं-चार ग्रांएं च, इक राजा राज करदा हा। 